Oficiālais Vēstnesis 320 E , 15/12/2005 Lpp. 0156 - 0160



P6_TA(2005)0067 2006. gada budžeta pamatnostādnes (pārējās iedaļas) Eiropas Parlamenta rezolūcija par 2006. gada budžeta procedūras pamatnostādnēm II, IV, V, VI, VII, VIII (A) un VIII (B) iedaļai un par Eiropas Parlamenta provizoriskās tāmes projektu (I iedaļa) (2004/2271(BUD)) Eiropas Parlaments, - ņemot vērā EK līguma 272. pantu, - ņemot vērā 1999. gada 6. maijā starp Eiropas Parlamentu, Padomi un Komisiju noslēgto Iestāžu nolīgumu par budžeta disciplīnu un budžeta procedūras uzlabošanu [1], - ņemot vērā Eiropas Savienības 2005. finanšu gada vispārējo budžetu [2], - ņemot vērā Revīzijas palātas gada pārskatu par 2003. finanšu gadu, kuram pievienotas to iestāžu atbildes, kurās tika veikta revīzija [3], - ņemot vērā Reglamenta 69. pantu un IV pielikumu, - ņemot vērā Budžeta komitejas ziņojumu un Pilsoņu brīvību, tieslietu un iekšlietu komitejas atzinumu (A6-0043/2005), A. tā kā saskaņā ar finanšu plāna tehniskās pielāgošanas pagaidu summām 2006. gada budžetā 5. izdevumu kategorijai ("Administratīvie izdevumi") ir paredzēta maksimālā robeža EUR 6704 miljonu apmērā; B. tā kā 2006. gada budžetā pilnībā būs iekļauta 2004. gadā notikušās paplašināšanās finansiālā ietekme, jo lielākā daļa jauno darbinieku ir pieņemti darbā; C. tā kā 2006. gadā veiks nozīmīgu daļu no sagatavošanās pasākumiem, kas ir saistīti ar nākamo paplašināšanās kārtu, kura ir paredzēta 2007. gadā; D. tā kā 2006. gads ir pēdējais pašreizējā finanšu plānā paredzētais gads. Politiskās prioritātes Konsolidācija un gatavošanās nākamajai paplašināšanās kārtai 1. uzskata, ka vajadzības gadījumā ir ļoti svarīgi pieņemt atbilstošus papildu pasākumus, lai efektīvi pabeigtu 2004. gada paplašināšanās kārtu; uzskata, ka lielāko daļu jauno darbinieku no 10 jaunajām dalībvalstīm pieņems darbā līdz 2006. gadam un tam būs pilna finansiāla ietekme uz pārējo iestāžu budžetiem; 2. uzsver to, cik svarīgi ir iekļaut jaunos darbiniekus iestāžu struktūrā; uzskata, ka ir jāīsteno īpaši apmācības pasākumi jomās, kurās joprojām ir trūkumi, piemēram, rakstiskajā un mutiskajā tulkošanā; 3. uzsver vajadzību dinamiski sākt gatavošanos nākamajai paplašināšanās kārtai, lai uzņemtu Bulgāriju un Rumāniju, kas ir paredzēta 2007. gadā; prasa iestādēm iesniegt sīku informāciju par saviem plāniem attiecībā uz šādu gatavošanos, kā arī finansiālo seku aprēķinus līdz 2005. gada 1. septembrim; Efektīvs un racionāls apropriāciju izlietojums 4. aicina iestādes uzlabot līdzekļu izmantošanas kvalitāti, izlietojot pieejamās apropriācijas pamatdarbībai efektīvāk un racionālāk; sagaida, ka iestādes savos tāmju priekšlikumos atspoguļos šo nostāju; 5. uzskata, ka apropriāciju pārdale un darbinieku pārcelšana citos amatos būtu pirmais veids līdzekļu atrašanai, lai uzlabotu iestāžu darbību; norāda, ka, novērtējot ierosinātās jaunās iniciatīvas, jāņem vērā ilgtermiņa finansiālās sekas; 6. atbalsta iestāžu sadarbības paplašināšanu, lai palielinātu efektivitāti; aicina Komisiju līdz 2005. gada 1. jūlijam sniegt ziņojumu, kurā būtu atspoguļotas līdzšinējās iestāžu sadarbības priekšrocības; 7. ierosina izveidot informācijas sistēmu, ar kuras palīdzību visu iestāžu tulkotāji varētu kopīgi izmantot jau iztulkotus tekstus un grozījumus, lai ietaupītu izmaksas un uzlabotu tulkojumu kvalitāti; Ceļā uz vispusīgāku budžeta plānošanu 8. uzskata, ka pārējo iestāžu budžetu uzbūvei un saturam jābūt vispusīgākiem; atzinīgi vērtē nodomus precizēt pārējo iestāžu budžetu nomenklatūras; aicina iestādes to tāmēs iekļaut precīzu budžeta dotāciju sadalījumu atbilstoši to galvenajiem darbības virzieniem un uzdevumiem; Citi jautājumi 9. aicina iestādes līdz 2005. gada 1. septembrim sniegt pārskatu par pasākumiem, kas veikti, lai novērstu šķēršļus vienlīdzīgai attieksmei, kā noteikts EK līguma 13. pantā, ņemot vērā iespējas, ko piedāvā jaunie Civildienesta noteikumi; 10. uzskata, ka videi draudzīgas politikas īstenošanai ir jākļūst par iestāžu ikdienas darba daļu; aicina visas iestādes līdz 2005. gada 1. septembrim sniegt atjauninātu novērtējumu pasākumiem, kas veikti saistībā ar dalību Eiropas Savienības vides vadības un revīzijas sistēmā (EMAS); uzsver, ka it īpaši jauni būvniecības projekti piedāvā iespēju pēc izmaksu un guvumu analīzes ieguldīt videi draudzīgās enerģētikas sistēmās, kuras ilgtermiņā izmaksās mazāk un radīs ievērojami mazāk piesārņojuma; uzskata, ka Eiropas Savienības iestādēm šajā sakarā jābūt par paraugu citiem; 11. aicina iestādes līdz 2005. gada 1. septembrim sagatavot ziņojumu par veicinošiem pasākumiem, lai darbinieki izmantotu sabiedrisko transportu; 12. norāda uz to, kā darbinieku skaita palielināšanās pēdējos gados ir ietekmējusi pensiju maksājumus; cer, ka Komisijas administrācija sniegs priekšlikumus, lai mazinātu iespēju, ka slogs uz parasto darbības budžetu kļūst pārāk liels, piemēram, izveidojot pensiju fondu. Eiropas Parlaments 2004. gadā notikušās paplašināšanās konsolidācija 13. uzskata, ka ir svarīgi pieņemt darbiniekus saistībā ar paplašināšanos paredzētajos amatos; uzsver, cik svarīgi ir, lai šādi amati būtu dažādās pakāpēs; atbalsta prasību nodrošināt pietiekamu skaitu kvalificētu tulkotāju un tulku visām oficiālajām valodām, lai visi deputāti varētu aktīvi piedalīties Parlamenta darbā; uzsver, ka ir svarīgi veikt vajadzīgos pasākumus, lai nodrošinātu vienādu attieksmi pret visiem deputātiem; Gatavošanās paplašināšanai 2007. gadā 14. uzskata, ka ir īpaši svarīgi nodrošināt nepieciešamo gatavošanos, lai Rumānija un Bulgārija netraucēti varētu pievienoties Eiropas Savienībai; aicina tā ģenerālsekretāru līdz 2005. gada 1. septembrim iesniegt praktiskus priekšlikumus par šiem gatavošanās pasākumiem; uzsver vajadzību nodrošināt jaunajiem novērotājiem un deputātiem atbilstošus tulkošanas pakalpojumus; Parlamenta tuvināšana pilsoņiem 15. atgādina, ka informācijas un saziņas politikai ir galvenā nozīme, tuvinot Parlamentu pilsoņiem; norāda to, cik svarīgi šā uzdevuma īstenošanai ir audiovizuālie pakalpojumi; uzskata, ka Parlamenta tīmekļa vietnei jākļūst lietotājiem draudzīgākai un ka jāuzlabo pārraidīšana internetā; 16. aicina vispusīgi pārskatīt Eiropas Parlamenta informācijas un saziņas politiku; aicina ģenerālsekretāru līdz 2005. gada 1. jūnijam sniegt ziņojumu, kurā iekļauts pārskats par uzlabojumiem Apmeklētāju dienestā, lai atjaunotu stendus, uzlabotu apmeklētāju standarta programmu un palielinātu darbinieku skaitu; 17. uzsver to, cik svarīga ir sadarbība un atbildības dalīšana ar Komisijas dienestiem; atkārtoti izsaka atbalstu mērķim izveidot t.s. Eiropas ēkas visās dalībvalstīs (kopīgas telpas Parlamenta un Komisijas ārējiem birojiem); uzskata, ka varētu uzlabot Eiropas ēku atpazīstamību un to izmantošanas efektivitāti; 18. uzskata, ka jāturpina attīstīt ārējo biroju nozīme Parlamenta informācijas un saziņas politikā, kā arī to uzdevumi un ka ārējiem birojiem jāpiešķir attiecīgi līdzekļi; ir gatavs izskatīt, kā ārējo biroju nozīmes attīstība varētu palīdzēt deputātiem darbā; Parlamenta darba kvalitāte un efektivitāte 19. uzsver, ka attiecībā uz darbu kvantitāte nedrīkst būt svarīgāka par kvalitāti; tādēļ ir gatavs izskatīt, vai ir jāpārveido administratīvās struktūras un vai vajadzīgs papildu atbalsts pamatdarbībai, lai optimāli organizētu iestādes darbu; 20. uzskata, ka, tā kā ir palielinājusies Eiropas Parlamenta atbildība ar likumdošanu saistīto lēmumu pieņemšanā, jāpiešķir ievērojami vairāk līdzekļu, lai veicinātu šā pamatuzdevuma pildīšanu (vēl vairāk komiteju sanāksmju telpu aprīkošana ar iekārtām elektroniskai balsošanai, atbalsts komiteju sekretariātiem, finanšu līdzekļu piešķiršana, lai Parlamenta komitejas varētu pieaicināt ekspertus utt.); 21. uzskata, ka ir svarīgi uzlabot deputātu darba apstākļus; mudina meklēt iespējas attīstīt jaunu tehnoloģiju izmantošanu, lai uzlabotu efektivitāti; atgādina aicinājumu tā 2004. gada 26. februāra rezolūcijā [4] veikt izpēti par to, vai darbu varētu atvieglot, izmantojot videokonferences un līdzīgas metodes; tomēr ar bažām atzīmē, ka ievērojamas naudas summas ir piešķirtas IT pakalpojumiem; pauž bažas par to, ka nav uzlabojumu deputātu IT dienestā; uzdod, lai ģenerālsekretārs līdz 2005. gada 1. jūlijam sniedz ziņojumu ar priekšlikumiem par uzlabojumiem deputātu IT dienestā; 22. aicina bibliotēku darbiniekus nodrošināt deputātiem lielāku atbalstu, sniedzot faktoloģisku un nepolitisku informāciju par ES pilsoņus interesējošiem jautājumiem, padarot to deputātiem pieejamu sistematizētā veidā; 23. uzsver personīgo palīgu nozīmīgumu deputāta darbā; ar nepacietību gaida turpmākos ziņojumus no Prezidija darba grupas attiecībā uz deputātu palīgiem; finansiālas pārredzamības dēļ atbalsta arī palīgu nolikuma ieviešanu; 24. uzskata, ka ir ļoti svarīgi garantēt pietiekamu palīdzību un ekspertu pakalpojumus, lai nodrošinātu kvalitatīvu Parlamenta darbu likumdošanas jomā; cer saņemt aktualizētu novērtējuma ziņojumu par tēmu "Vajadzību nodrošināšana", kas attiecas uz Parlamenta dienestu reformu; 25. mudina uzlabot lingvistisko atbalstu parlamentārajā darbā; aicina palielināt rakstiskās tulkošanas kapacitāti, lai deputāti varētu stādāt ar dokumentiem savā valodā; aicina nodrošināt politiskajām grupām un to darba grupām lielāku skaitu tulku un aicina administrāciju veikt vajadzīgos pasākumus attiecībā uz telpām un darbiniekiem; ierosina koordinētu pieeju, kura paredz iesaistīt pārējās iestādes, lai attiecīgā gadījumā varētu izmantot kopējo rezultātu; 26. konstatē, ka personāla vadībai ir būtiska nozīme iestādes darba efektivitātes nodrošināšanā; izsaka bažas par to, ka darbā pieņemšanas procedūras ir ilgstošas, it īpaši saistībā ar paplašināšanos; tādēļ prasa, lai ģenerālsekretārs pārskata darbā pieņemšanas procedūras un iesniedz priekšlikumus ātrāku procedūru ieviešanai; vienlaicīgi prasa, lai ģenerālsekretārs iesniedz progresa ziņojumu par amatā paaugstināšanas sistēmu, tajā norādot, vai šī sistēma nodrošina nopelnu pietiekamu diferencēšanu; 27. uzsver, ka jāparedz atbilstīgi izdevumi jomās, kur politisku lēmumu pieņemšanai vajadzīgs lielāks finansējums, lai segtu izdevumus saistībā ar Parlamenta delegāciju piedalīšanos sanāksmēs ārpus tā darba vietām; uzdod Prezidijam sniegt reālistisku tāmi izdevumiem saistībā ar parlamentāro konferenču organizēšanu par PTO, kā arī saistībā ar ĀKK un ES Apvienoto Parlamentāro asambleju, pamatojoties uz plānotajām sanāksmēm; Parlamenta budžeta vispārējais apjoms 28. atgādina, ka vienotas darba vietas neesamība rada ievērojamas papildu izmaksas Parlamenta budžetā; norāda, ka Eiropas Parlamenta atrašanās trīs dažādās valstīs gadā rada izmaksas vairāk nekā EUR 200 miljonu apmērā; 29. uzsver to, cik svarīgi ir rast līdzsvaru starp pamatotām vajadzībām, kas ir saistītas ar deputātu, politisko grupu un administrācijas darba apstākļu kvalitātes uzlabošanu, un stingru budžeta politiku; 30. uzskata, ka galīgo lēmumu par Parlamenta 2006. gada budžeta vispārējo apjomu var pieņemt tikai tad, kad būs skaidri noteiktas vajadzības; aicina Prezidiju pirms tāmes iesniegšanas sniegt ziņojumu par efektīvāku budžeta sagatavošanu, lai novērstu lielu naudas summu nepārdomātu iekļaušanu; uzsver to, ka šīs vajadzības noteiks budžeta apjomu; norāda, ka jaunas iniciatīvas būtu jāuzsāk tikai pēc ilgtermiņa finansiālo seku rūpīgas izpētes; Padome 31. aicina Padomi jaunu iniciatīvu ieviešanas gadījumā līdzekļus pirmkārt meklēt, veicot to pārdali; prasa, lai Padome, veidojot savu budžetu, piemērotu tikpat stingru budžeta politiku, kādu tā piemēro citu iestāžu budžetiem; 32. aicina Padomi nodrošināt Šengenas un muitas uzraudzības iestādēm pietiekamus līdzekļus, lai tās varētu veikt nepieciešamās pārbaudes; 33. aicina Padomi iesniegt savu tāmi vienlaicīgi ar pārējo iestāžu tāmēm un to publicēt kā daļu no provizoriskā budžeta projekta. Tiesa 34. atgādina, ka Tiesa ir veikusi pirmstermiņa iemaksas par savām ēkām un tas ir samazinājis budžeta izmaksas 2005. gadā; norāda, ka 2006. gadā ir paredzēts atsākt ikgadējos maksājumus par papildu ēkām; 35. aicina Tiesu iesniegt Eiropas Parlamentam ziņojumu par gatavošanos Civildienesta tiesas darbības sākšanai un ar to saistītajām finansiālajām sekām; 36. prasa, lai Tiesa efektīvāk izmantotu savus resursus, lai paātrinātu juridiskās procedūras (mazāku tiesas zāļu biežāka izmantošana, darbinieku pienākumu pārdale). Revīzijas palāta 37. norāda, ka 2006. gadā beigsies astoņu Revīzijas palātas locekļu amata laiks, kas radīs papildu izdevumus tās budžetā sakarā ar vienreizējo pabalstu un pensiju maksājumiem; 38. atzīmē, ka Revīzijas palāta turpinās savas galvenās ēkas modernizēšanu, lai šī ēka atbilstu veselības aizsardzības, drošības un vides noteikumiem, kā arī turpinās otras piebūves celtniecību. Eiropas Ekonomikas un sociālo lietu komiteja un Reģionu komiteja 39. uzsver stingras budžeta politikas nozīmīgumu, it īpaši attiecībā uz nekustamā īpašuma projektiem; aicina abas komitejas iesniegt Eiropas Parlamentam ziņojumu par celtniecības projektiem un ar biroja telpu īrēšanu saistītajām vajadzībām, kā arī par kopīgo dienestu darbību; aicina abas iestādes sagatavot ziņojumus par situāciju attiecībā uz amatu sadali finanšu kontrolē. Eiropas ombuds 40. atzīmē Eiropas ombuda biroja darba apjoma palielināšanos; plāno izvērtēt sūdzību skaita pieauguma finansiālās sekas. Eiropas datu aizsardzības uzraudzītājs (EDAU) 41. norāda, ka 2006. gads būs otrais gads, kad EDAU pildīs savus pienākumus pilnā apjomā. *** 42. uzdod tā priekšsēdētājam nosūtīt šo rezolūciju Padomei, Komisijai, Tiesai, Revīzijas palātai, Ekonomikas un sociālo lietu komitejai, Reģionu komitejai, Eiropas ombudam un Eiropas datu aizsardzības uzraudzītājam. [1] OV C 172, 18.6.1999., 1. lpp. Nolīgums grozīts ar Lēmumu 2003/429/EK (OV L 147, 14.6.2003., 25. lpp.). [2] OV L 60, 8.3.2005. [3] OV C 293, 30.11.2004., 1. lpp. [4] OV C 98 E, 23.4.2004., 171. lpp. --------------------------------------------------